SKRIFTLIG FORESPØRGSEL P-1491/02

af Ilda Figueiredo (GUE/NGL) til Kommissionen

(22. maj 2002)

Om: Gennemførelse af Ruris-programmet (udvikling af landdistrikter) i Portugal

Ifølge forlydender i et portugisisk dagblad vil Kommissionen pålægge Portugal en bøde på omkring 4,6 mio. EUR, fordi udnyttelsen af bevillingerne under Ruris-programmet (udvikling

af landdistrikter) i 2001 ikke nåede op på tærsklen på 75 % som foreskrevet i forordning (EF) nr. 1750/1999(1). Ifølge samme kilde lå udnyttelsesgraden på omkring 70 %. Portugal synes at have indgået forpligtelser for omkring 197 mio. af de 207 mio. EUR, der var afsat til 2001 i den 3. fællesskabsstøtteramme svarende til en udnyttelsesgrad på 95 %. Kommissionens beregninger er baseret på ansøgninger fra Portugal for 2001, som repræsenterer en værdi på 281 mio. EUR, hvori er medregnet de uudnyttede 70 mio. EUR fra 2000. Dette foranlediger til at tro, at der er en sammenhæng mellem den beskedne gennemførelse og Kommissionens forsinkede forelæggelse af de oprindelige forslag.

Kommissionen bedes på denne baggrund besvare følgende spørgsmål:

- Hvad skyldes denne situation og andre lignende situationer i forbindelse med udnyttelsen af bevillingerne under den 3. fællesskabsstøtteramme?

- Hvorledes foreslår den denne situation løst?

(1) EFT L 214 af 13.8.1999, s. 31.

Svar afgivet på Kommissionens vegne af Franz Fischler

(14. juni 2002)

Planen for udvikling af landdistrikterne på det portugisiske fastland (Ruris) i perioden 2000-2006, som de portugisiske myndigheder forelagde for Kommissionen i januar 2000, blev godkendt af denne ved beslutning af 22.11.2000(1). Det pågældende program, som medfinansieres af Garantisektionen i Den Europæiske Udviklings- og Garantifond for Landbruget (EUGFL), omfatter følgende fire foranstaltninger: førtidspensionering, ugunstigt stillede områder (udligningsgodtgørelse), miljøvenligt landbrug og skovrejsning på landbrugsjord.

Alle andre foranstaltninger til udvikling af landdistrikterne i Portugal medfinansieres, som i alle mål 1-områder, af Udviklingssektionen i EUGFL via flerfondsprogrammerne under den tredje EF-støtteramme. Det skal bemærkes, at der er stor forskel på de to EUGFL-sektioners finansieringsregler.

Udnyttelsesgraden på 95 % for 2001 refererer til samtlige udgifter afholdt af Portugal i forbindelse med de tre planer for udvikling af landdistrikterne, som medfinansieres af Garantisektionen: Fastlandet, Azorerne og Madeira. De udgiftsoverslag, som de portugisiske myndigheder havde fremlagt for samme år, lå imidlertid højere end de faktiske udgifter, og det er forklaringen på, at Portugal fik reduceret sin rammebevilling for regnskabsåret 2002 med 4,58 mio. EUR i overensstemmelse med artikel 39, stk. 3, i Kommissionens forordning (EF) nr. 1750/1999 af 23. juli 1999 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)(2) (afløst af Kommissionens forordning (EF) nr. 445/2002 af 26. februar 2002(3)). Samme bestemmelse er i øvrigt blevet anvendt på andre medlemsstater.

I bestemmelsen fastsættes det, at, hvis en medlemsstats faktiske udgifter for et givet regnskabsår ligger under en tærskel på 75 % af de udgiftsoverslag, der er anmeldt til Kommissionen efter artikel 37 i nævnte forordning, nedsættes de udgifter, som kan anerkendes for det følgende regnskabsår, med en tredjedel af forskellen mellem denne tærskel og de faktiske udgifter i det pågældende regnskabsår.

Sanktionen er altså en konsekvens af forskellen mellem disse udgiftsoverslag og de faktiske udgifter og ikke af forskellen mellem udnyttelsesgrad og finansieringsplan.

For at undgå, at en sådan situation opstår igen, råder Kommissionen medlemsstaterne til at forelægge udgiftsoverslag, der er så realistiske som muligt. Det vil også bidrage til en optimal udnyttelse af de finansielle midler.

(1) K(2000)3368.

(2) EFT L 214 af 13.8.1999.

(3) EFT L 74 af 15.3.2002.